PIRMĀS INSTANCES TIESAS SPRIEDUMS (piektā palāta)
2008. gada 30. janvārī
Lieta T‑85/04
Guido Strack
pret
Eiropas Kopienu Komisiju
Civildienests – Ierēdņi – Novērtējums – Karjeras attīstības ziņojums –2001./2002. gada novērtējums – Novērtēšanas procedūras likumība
Priekšmets Prasība atcelt, pirmkārt, 2001./2002. gada novērtējumu tiktāl, ciktāl tas attiecas uz prasītāju, un, otrkārt, lēmumu, ar kuru
apstiprināts prasītāja karjeras attīstības ziņojums par attiecīgo gadu
Nolēmums Lēmumu, ar kuru apstiprināts Guido Strack karjeras attīstības ziņojums par 2001./2002. gadu, atcelt. Komisija atlīdzina tiesāšanās izdevumus.
Kopsavilkums
Ierēdņi – Novērtējums – Iestādes iekšējā direktīva – Tiesiskās sekas – Robežas – Tiesību normu hierarhijas ievērošana
(Civildienesta noteikumu 43. pants)
Iecēlējinstitūcijai būtībā nav aizliegts ar iekšēju vispārēja rakstura lēmumu paredzēt noteikumus diskrecionārās varas, kas
tai piešķirta ar Civildienesta noteikumiem, īstenošanai. Tomēr iespēja izmantot šādas iekšējas direktīvas ir pakļauta dažiem
ierobežojumiem, it īpaši pienākumam ievērot tiesību normu hierarhijas principu.
Iekšēja direktīva ir tiesību norma, kas normu hierarhijā atrodas zemāk par Civildienesta noteikumiem un to piemērošanai pieņemto
tiesisko regulējumu. Tāpēc iekšējās direktīvās, ko Kopienu iestādes ir pieņēmušas novērtējuma jomā, katrā ziņā nav tiesiska
pamata iekļaut normas, kurās paredzētas atkāpes no Civildienesta noteikumiem vai Civildienesta noteikumu 43. panta vispārīgajiem
īstenošanas noteikumiem, ko ir pieņēmušas šīs pašas iestādes.
Tādējādi, tā kā Komisijā spēkā esošajos vispārīgajos īstenošanas noteikumos ir paredzēts, ka dažos gadījumos, kad tiek mainīti
uzdevumi vai mainās priekšnieks, ir jāsagatavo daļēji novērtējuma ziņojumi un jāsamēro tajos sniegtie vērtējumi, šī iestāde
iekšējā direktīvā, kas attiecas uz personāla novērtēšanu pārejas laikā saistībā ar novērtējuma sistēmas izmaiņām, nevarēja
paredzēt, ka novērtējuma laika posma beigās amatā esošais priekšnieks sagatavo ziņojumu, vienīgi apspriežoties ar iepriekšējiem
priekšniekiem.
(skat. 38.–42. punktu)
Atsauces: Tiesa, 1983. gada 1. decembris, 190/82 Blomefield/Komisija, Recueil, 3981. lpp., 1. punkts. Pirmās instances tiesa, 1995. gada 5. oktobris, T‑17/95 Alexopoulou/Komisija, Recueil FP, I‑A‑227. un II‑683. lpp., 23. punkts; 1998. gada 2. jūlijs, T‑236/97 Ouzounoff Popoff/Komisija, Recueil FP, I‑A‑311. un II‑905. lpp., 44. punkts; 2005. gada 8. decembris, T‑198/04 Merladet/Komisija, Recueil FP, I‑A‑403. un II‑1833. lpp., 38., 40., 41. un 43. punkts.